පාරිභෝගික භාණ්ඩවල ප්‍රමිතිය සම්බන්ධයෙන් පාරිභෝගික අධිකාරියේ සභාපතිවරයා විසින් සැප්තැම්බර් 01 වැනිදා සිට ක්‍රියාත්මක වන පරිදි විශේෂ ගැසට් නිවේදනයක් නිකුත් කොට තිබේ.සමුපකාර හා අභ්‍යන්තර වෙළෙඳ අමාත්‍ය ජොන්ස්ටන් ප්‍රනාන්දු මහතාගේ නියෝගය අනුව අංක 1875/38 දරන මෙම විශේෂ ගැසට් පත්‍රයක් 2014.08.15 දින නිකුත් කරන ලදී.ඒ අනුව 2003 අංක 09 දරන පාරිභෝගික කටයුතු පිළිබඳ අධිකාරිය පනතෙහි 10 (1) (ආ) II වන වගන්තියට බලතල ප්‍රකාරව කටයුතු කරමින් සියලු නිෂ්පාදකයින්, ආනයනකරුවන් බෙදාහරින්නන්, සැපයුම්කරුවන් හෝ වෙළෙඳුන් විසින් කල්ඉකුත් වූ හෝ විකිණීමට නුසුදුසු/ආයෝග්‍ය ලෙස හඳුනා ගත් සහ ඒ අනුව විනාශ කිරීමේ කාර්යය සඳහා/ප්‍රති අපනයනය සඳහා හෝ තබාගනු ලබන ගබඩා කරනු ලබන එක්රැස් කරනු ලබන සියලු භාණ්ඩවල එම භාණ්ඩ වර්ගය, සන්නම් නාමය, බර/පරිමාව සහ ඒකක ගණන සඳහන් ලේඛනයක් පවත්වාගෙන යන්නේ නම් මිස එවන් භාණ්ඩ යම් ගුදමක, ගබඩාවක හෝ වෙනත් යම් ස්ථානයක තබා ගැනීම, ගබඩා කිරීම හෝ එක්රැස් කිරීම නොකළ යුතු බව විධාන අංක 51 යටතේ විධානය කර ඇත.මෙම විධානයන් කඩකරන සියලුම නිෂ්පාදකයින්, ආනයනකරුවන්, බෙදාහරින්නන්, සැපයුම්කරුවන් සහ අලෙවි කරන වෙළෙඳුන්ට එරෙහිව නීතිය උපරිමයෙන් ක්‍රියාත්මක කරන ලෙස සමුපකාර හා අභ්‍යන්තර වෙළෙඳ අමාත්‍ය ජොන්ස්ටන් ප්‍රනාන්දු මහතා පාරිභෝගික කටයුතු පිළිබඳ අධිකාරියේ සභාපතිවරයාට උපදෙස් ලබාදී ඇත.